

**ΚΑΛΕΣΜΑ**

ΤΗΣ ΑΝΤΙΔΗΜΑΡΧΙΑΣ ΠΑΙΔΕΙΑΣ ΔΗΜΟΥ ΠΑΤΡΕΩΝ

**ΓΙΑ ΤΗΝ ΛΕΙΤΟΥΡΓΙΑ ΤΟΥ ΛΑΪΚΟΥ ΦΡΟΝΤΙΣΤΗΡΙΟΥ ΑΛΛΗΛΕΓΓΥΗΣ**

**ΣΧΟΛΙΚΗΣ ΧΡΟΝΙΑΣ 2024-2025**

Αγαπητοί γονείς, εκπαιδευτικοί, μαθητές, μαθήτριες.

Το Λαϊκό Φροντιστήριο Αλληλεγγύης του Δήμου συνεχίζει για 10η χρονιά την ανοδική πορεία του, στηρίζοντας μαθητές και μαθήτριες της πόλης μας και όχι μόνο, από το Δημοτικό έως και την Γ΄ Λυκείου με εξαιρετικά καλές επιδόσεις στην εισαγωγή τους στην Τριτοβάθμια εκπαίδευση. Πάνω από 5.000 μαθητές παρακολούθησαν μαθήματα και περισσότεροι από 700 έκαναν το όνειρό τους πραγματικότητα με την εισαγωγή τους στο Πανεπιστήμιο. Ακρογωνιαίος λίθος αυτής της επιτυχίας, είναι η συγκινητική Εθελοντική προσφορά των Εκπαιδευτικών καθώς επίσης των συμπολιτών μας που στέκονται στο πλευρό του Λ.Φ.Α βοηθώντας ο καθένας με τον δικό του μοναδικό τρόπο.

Οι συνθήκες που επέβαλαν την συγκρότησή του και τη λειτουργία του σαν στήριγμα για τη βελτίωση της επίδοσης μαθητών/τριών στα μαθήματά τους, αλλά και συνολικότερα στη μόρφωση και στην εξέλιξή τους, παραμένουν και συνεχίζουν να το καθιστούν αναγκαίο.

Η συνεχιζόμενη αντιλαϊκή πολιτική των μέχρι σήμερα Κυβερνήσεων σ’ όλους τους τομείς της οικονομικής – κοινωνικής ζωής, έχει οδηγήσει την λαϊκές οικογένειες να ασφυκτιούν.

Όσο κι αν προσπαθούν οι αντιδραστικές αλλαγές που προωθεί η κυβέρνηση στην παιδεία, να ντυθούν με σύγχρονο και δήθεν βελτιωμένο μανδύα, γονείς, μαθητές και εκπαιδευτικοί γνωρίζουν καλά ότι η κατάσταση πάει από το κακό στο χειρότερο, και η Δημόσια και Δωρεάν Παιδεία συνεχίζει να υποβαθμίζεται μέρα με τη μέρα.

Με την υποχρηματοδότηση, τις ελλείψεις σε Εκπαιδευτικούς, τα υπερπλήρη τμήματα μαθητών/τριών, την απουσία ουσιαστικών δομών ενισχυτικής διδασκαλίας και αναγκαίου βοηθητικού προσωπικού στα σχολεία. Με αυτόν τον τρόπο η ουσιαστική μόρφωση υπονομεύεται και η σχολική διαρροή αυξάνεται.

Παρά τις διαβεβαιώσεις για την επιστροφή στη κανονικότητα , “το τέλος των μνημονίων” και την “νέα εποχή” η πραγματικότητα λόγω της πολιτικής που εφαρμόζεται, καταδικάζει την εργατική – λαϊκή οικογένεια και τα παιδιά της σ’ όλο και περισσότερο φτώχεια και ανασφάλεια.

Αποτέλεσμα αυτής της πολιτικής είναι ο γονιός (όποιος μπορεί), να πληρώνει από το εισόδημά του την κάλυψη των κενών στη γνώση των παιδιών του, που έπρεπε να προσφέρει το Δημόσιο Σχολείο.

Σ’ αυτή τη χρονιά είναι ανάγκη να ενισχυθεί ακόμα περισσότερο ο οργανωμένος αγώνας συλλογικής διεκδίκησης για δημόσια και δωρεάν παιδεία για όλα τα παιδιά.

Συνεχίζουμε λοιπόν και την φετινή σχολική χρονιά 2024-2025, υπό την ευθύνη της Δημοτικής Αρχής, τη λειτουργία του «Λαϊκού Φροντιστηρίου Αλληλεγγύης», με τη στήριξη και την βοήθεια όλων των εθελοντών, που ελπίζουμε να γίνουν ακόμα περισσότεροι.

**Η αλληλεγγύη είναι το όπλο μας!**

Απευθύνουμε πλατύ κάλεσμα σε όλους τους φορείς (συλλόγους εκπαιδευτικών, λαϊκές επιτροπές, σωματεία εργαζομένων, επιστημονικούς φορείς, εκπολιτιστικούς συλλόγους) καθώς και τους εκπαιδευτικούς, φοιτητές να στηρίξουν και φέτος αυτή την πρωτοβουλία της Δημοτικής Αρχής, με επιδίωξη να καλυφθούν όλες οι ανάγκες των μαθητών-μαθητριών σε όλες τις γειτονιές του Δήμου μας στη Πρωτοβάθμια και Δευτεροβάθμια εκπαίδευση.

**Η υποβολή των αιτήσεων ξεκινά:**

***Για τους μαθητές των θερινών τμημάτων της Γ΄ Λυκείου τα μαθήματα συνεχίζουν την Δευτέρα 2 Σεπτέμβρη.***

-Για τους μαθητές και μαθήτριες της Β΄& Γ΄ Λυκείου την Δευτέρα 2 Σεπτέμβρη έως την Παρασκευή 13 Σεπτέμβρη.

-Για τους μαθητές και μαθήτριες Α΄ Λυκείου την Δευτέρα 2 Σεπτέμβρη έως την Παρασκευή 20 Σεπτέμβρη.

-Για τους μαθητές του Γυμνασίου και Δημοτικού από την Δευτέρα 2 Σεπτέμβρη έως την Παρασκευή 27 Σεπτέμβρη.

-Για τους μαθητές του Δημοτικού από την Δευτέρα 2 Σεπτέμβρη έως την Παρασκευή 27 Σεπτέμβρη.

**Οι αιτήσεις γίνονται μπορούν να κατατεθούν με τους παρακάτω τρόπους:**

1. Στο Μέγαρο Λόγου και Τέχνης, Πλατεία Γεωργίου 17 Α, 3ος Όροφος καθημερινά από Δευτέρα – Παρασκευή  και ώρα 10 π.μ. έως 2:30 μ.μ.

Τηλ. Επικοινωνίας: 2610-274035

2) Στα Γραφεία των Δημοτικών Διαμερισμάτων και Τοπικών Συμβουλίων του Δήμου Πατρέων.

3)Ηλεκτρονικά μπορούν να κατατεθούν επίσης αιτήσεις συμμετοχής  στο e-mail:  [fal@patras.gr](mailto:fal@patras.gr)

**Οι αιτήσεις έχουν αναρτηθεί στο  site του Δήμου Πατρέων, στην ηλεκτρονική διεύθυνση:** <https://www.e-patras.gr/el/laiko-frontistirio-0>